SKRIFTLIG FORESPØRGSEL P-0564/02

af Monica Frassoni (Verts/ALE) til Kommissionen

(21. februar 2002)

Om: Vurdering af Valtrompia-motorvejens indvirkning på miljøet

Med afgørelse VII/7866 af 25. januar 2002 har det lombardiske regionsstyre afgivet positiv udtalelse om Valtrompia-motorvejens forenelighed med miljøet og har godkendt forundersøgelserne som en integrerende og væsentlig del af beslutningen.

I den vurdering af indvirkningen på miljøet, som er udarbejdet af bygherren (Autostrada Brescia-Verona-Vicenza-Padova spa), mangler der imidlertid grundlæggende oplysninger. Der tages således ikke hensyn til mulige alternativer til projektet, således som det kræves i direktiv 97/11/EF(1).

I vurderingen af indvirkningen på miljøet og i miljøundersøgelsen mangler der desuden fuldstændig en undersøgelse af emissionen i luften af udstødningsgas fra trækkanalerne i den temmelig lange tunnelstrækning (på grund af Valtrompias geografiske udformning forløber en stor del af motorvejsafsnittet i tunneller). Det er ikke en gang påtænkt at anvende støv- og røgfiltre.

Generelt kan der konstateres væsentlige mangler med hensyn til luftkvaliteten, hvilket er alvorligt som følge af regionens høje støvbelastningsniveau, der flere gange har medført forbud mod bytrafik. Der foretages således ikke en undersøgelse af projektets kumulative og langsigtede virkninger, hvad angår luftkvaliteten (bilag IV i direktiv 97/11/EF).

Det skal desuden bemærkes, at Kommissionen også har indledt en undersøgelsesprocedure for formodet overtrædelse af fællesskabsbestemmelser om det indre marked, da der ikke er udskrevet et offentligt europæisk udbud med henblik på koncession til opførelsen af den pågældende infrastruktur (jr. forespørgsel E-4047/00(2)).

Anser Kommissionen det ikke for nødvendigt at intervenere for at kræve en miljørisikovurdering, der opfylder kravene i direktivet om vurdering af indvirkning på miljøet?

(1) EFT L 73 af 14.3.1997, s. 5.

(2) EFT C 174 E af 19.6.2001, s. 220.

Svar afgivet på Kommissionens vegne af Margot Wallström

(22. marts 2002)

Det projekt, som det ærede medlem omtaler, hører ind under kategori 7 (anlæg af motorveje og motortrafikveje) i bilag I til Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1), både før og efter ændringen ved Rådets direktiv 97/11/EF af 3. marts 1997(2).

I henhold til Rådets direktiv 85/337/EØF, før eller efter ændringen ved direktiv 97/11/EF, skal projekter, der hører ind under bilag I, afhængigt af hvert enkelt tilfælde og i overensstemmelse med artikel 4 til 11, undergives en vurdering af indvirkningen på miljøet, som består i på en passende måde at påvise, beskrive og vurdere projektets direkte og indirekte virkninger på følgende faktorer: mennesker, fauna og flora; jordbund, vand, luft, klima og landskab; materielle goder og kulturarv. Desuden skal de oplysninger, som bygherren skal give i henhold til artikel 5, stk. 1 (hvor det er relevant i følge direktiv 85/337/EØF før ændringen, og altid i den ændrede udgave af direktiv 85/337/EØF), omfatte en oversigt over de væsentligste alternativer, som bygherren har undersøgt, og oplysninger om de vigtigste grunde til valget under hensyn til virkningerne på miljøet.

Da Kommissionen ikke har kendskab til den situation, det ærede medlem omtaler, vil den træffe de nødvendige foranstaltninger til at indhente nærmere oplysninger herom og inden for sine beføjelser i medfør af EF-traktaten sikre, at fællesskabslovgivningen overholdes.

Skulle Kommissionen få oplysninger om, at fællesskabslovgivningen er overtrådt i det specifikke tilfælde, vil den i sin egenskab af EF-traktatens vogter ikke tøve med at træffe alle nødvendige foranstaltninger, herunder indlede overtrædelsesprocedurer i henhold til artikel 226 i EF-traktaten for at påse, at de relevante fællesskabsbestemmelser overholdes.

(1) EFT L 175 af 5.7.1985.

(2) EFT L 73 af 14.3.1997.